စာဘူးတောင်း

မေးခွန်း: ဗုဒ္ဓမြတ်ဘုရားညွှန်ကြားတော်မူသော ““ကြီးပွားရေးလမ်းညွှန်” လေးချက်ကို ဖော်ပြပြီး ထိုလေးချက်ကို
သင် မှတ်မိသမျှ ပြန်ရေးပြပါ။
အဖြေ: စာဘူးတောင်းဆောင်းပါးစကားပြေသည် လွတ်လပ်ရေးခေတ်က ဒဂုန်ဦးစန်းငွေ ရေးသားသော စာဘူးတောင်း
စာအုပ်မှ ကောက်နုတ်ချက်ဖြစ်ပါသည်။ စာဝတီးငှက်ကလေးများသည် ကိုယ်တိုင်ဆောက်လုပ်ထားသော မိုးလုံလေလုံ
ခန့်ညားသပ်ရပ်စွာ အသိုက်အတွင်း၌ ချမ်းသာစွာနေရသကဲ့သို့ ဗုဒ္ဓဟောကြား ကြီးပွားရေးလမ်းညွှန်တရားဖြစ်သော
သမ္ပဒါတရားလေးပါးနှင့်အညီ ကျင့်သုံးနိုင်ကြလျှင် ထိုသူသည် ဆင်းရဲခြင်းကင်း၍ ချမ်းသာသော လူ့စည်းစိမ်ဖြင့်
တင့်တောင့်တင့်တယ် နေနိုင်မည်ဖြစ်ကြောင်း သိစေလိုသောရည်ရွယ်ချက်ဖြင့် ရေးသားထားခြင်းဖြစ်ပါသည်။

ဗုဒ္ဓမြတ်စွာဘုရား ညွှန်ကြားတော်မူသော “ကြီးပွားရေးလမ်းညွှန် သမ္ပဒါတရား” လေးပါးရှိပါသည်။ ယင်း
တရားလေးပါးတို့ကား (၁) ကြိုးစားရှာ၊ (၂) ကောင်းစွာစောင့်ရှောက်၊ (၃) ဝင်ပေါက်နှင့် ထွက်ပေါက်မျှတစေ၊
(၄) မိတ်ဆွေကောင်းကိုစောင့်ပါ။ ဟူ၍ဖြစ်ပါသည်။ (၁) အချက်ဖြစ်သော “ကြိုးစားရှာ” ဟူရာ၌ လူတို့သည်
ကြီးပွားချမ်းသာမှုကို အမှန်တကယ်လိုလားပါက ပစ္စည်းဥစ္စာကို ကြိုးစား၍ရှာဖွေရပေမည်။ ကြီးပွားချမ်းသာမှုကို
တားဆီးဟန့်တားတတ်သည့် “ပျင်းရိခြင်း” ကို ရှောင်ရှားရမည်၊ လူ့ဘဝချမ်းသာ လူ့စည်းစိမ်ကို ကောင်းစွာခံစား
စံစားလိုသူဖြစ်ပါလျက် ပျင်းရိနေခဲ့သော် အဘယ်မှာလျှင် သင့်တော်ပါမည်နည်း။ ပျင်းရိခြင်းသည် လူ့ဘဝကို
အညွှန့် ကျိုးအောင် ချိုးနှိမ် ချေဖျက်ပစ်တတ်သည်သာမက လူ့အောက်သို့ မရောက်မချင်း တွန်းပို့တတ်ပေသည်။
ထို့ကြောင့် လူဖြစ်လာခိုက် ကြီးပွားချမ်းသာမှုကို ဖျက်ဆီးတတ်သည့် ပျင်းရိခြင်းကို ဖယ်ရှားရမည်ဖြစ်ပြီး မိမိစိတ်ကို
အမြဲတစေ နိုးနိုးကြားကြား၊ ထထကြွကြွ ရှိနေစေရန် ကြီးပွားရေးလမ်းစကို တက်ကြွသော စိတ်အားမာန်တို့ဖြင့်
ရှာကြံ၍ နေရပေမည်။

တက်ကြွခြင်းလုံ့လဝီရိယရှိသည်ဆိုရာ၌လည်း ဉာဏ်နှင့်ယှဉ်သော ဝီရိယမျိုးသာဖြစ်စေရမည်။ ကျောက်ဖျာ
ထက်တွင် ရေတွင်းတူးသော အကျိုးမရှိဖြစ်သော ကြိုးစားအားထုတ်မှု ဝီရိယမျိုးမဖြစ်စေရ။ အထည်မျိုးစုံထုတ်လုပ်
သောဒေသ၌ အထည်ဆိုင်ဖွင့်၍ ရောင်းချသောလုပ်ကိုင်နည်းမျိုးကား အဘယ်မှာလျှင် အကျိုးရှိပါအံ့နည်း။ အကြင်သူ
သည် လယ်သမားဖြစ်ခဲ့လျှင် လယ်လုပ်ခြင်းအတတ်ကို ကောင်းစွာကျွမ်းကျင်သူဖြစ်လျက် ကိုယ်တိုင်လည်း လယ်လုပ်
တတ်ပြီး သူတစ်ပါးကိုလည်း စနစ်တကျ ခိုင်းတတ်စေတတ်နိုင်ရပေမည်။ ထမင်းချက်သူပင်ဖြစ်စေဦး ထိုသူသည်
ထမင်းချက်အတတ်ကို ကျွမ်းကျင်သူဖြစ်ပြီး ကိုယ်တိုင်လည်း ကောင်းစွာချက်ပြုတ်တတ်ပြီး သူတစ်ပါးကိုလည်း
စနစ်တကျ ခိုင်းတတ်စေတတ်သူ ဖြစ်စေရမည်ဖြစ်သည်။
ကြီးပွားရေးလမ်းညွှန်ဒုတိယအခက်ကား သွေးချွေးတို့ဖြင့် ရင်းနှီးစုဆောင်းချက်အရ အကျိုးစီးပွားဖြစ်ထွန်း
လေသောအခါ ငါချမ်းသာပြီဟု မမှတ်သင့်ကြောင်း ရရှိပြီး စည်းစိမ်ဥစ္စာတို့ကို မပျက်စီးရအောင် ထိန်းသိမ်း
စောင့်ရှောက်ရပေဦးမည်ဖြစ်သည်။ မိုးရွာပါလျက် ကန်သင်းပေါင်မရှိသဖြင့် ရေမတင်သောလယ်ကွက်သကဲ့သို့ မဖြစ်
စေရပေ။ သို့ဖြစ်ရာ မိမိပစ္စည်းဥစ္စာတို့ကို ထိန်းသိမ်းစောင့်ရှောက်ခြင်းဖြင့် ကြီးပွားချမ်းသာမည်ဖြစ်ပေသည်။
တတိယအချက်အဖြစ် ရရှိပြီးသော ပစ္စည်းဥစ္စာတို့ကို မိမိအင်အားဖြင့်ချိန်ဆ၍ အဝင်နှင့်အထွက် မျှတအောင်
သုံးစွဲတတ်ရပေမည်။ အဝင်နည်းပြီး အထွက်များလျှင် လက်ဖွာခြင်းမျိုး၊ အသုံးကြမ်းခြင်းမျိုး မဖြစ်စေအောင်
ထိန်းသိမ်းရပေမည်။ စတုတ္ထအချက်အဖြစ် လူ့ဘဝဟူသည်၊ အပေါင်းအသင်းပတ်ဝန်းကျင်နှင့် ကင်းကွာ၍လည်း
မဖြစ်နိုင်ပေ။ အရေးအကြောင်းတစ်စုံတစ်ရာ ကြုံတွေ့လာသောအခါ အကူအညီအထောက်အပံ့ ရရှိရေးအတွက်
မိတ်ကောင်းဆွေကောင်းနှင့်လည်း ပေါင်းသင်းထားကြရပေမည်။ လူ့ဘဝဟူသည်ကား သမုဒ္ဒရာ ရေမျက်နှာထက်
ခဏတာမျှ တက်လာသောရေပွက်ပမာ တစ်ခဏလေးသာဖြစ်ပေရာ လူချင်းတူတူ သူချင်းမျှမျှ ချမ်းချမ်းသာသာ
တင့်တင့်တယ်တယ် နေထိုင်နိုင်ရန် ကြီးပွားရေးလမ်းညွှန်တရားကို မြတ်စွာဘုရားရှင် ဟောမိန့်တော်မူခဲ့ပါပေသည်။

အချုပ်အားဖြင့်ဆိုရသော် ကြီးပွားရေးလမ်းညွှန်အချက်လေးချက်ဖြစ်သော “ကြိုးစားရှာ၊ ကောင်းစွာစောင့်ရှောက်၊
ဝင်ပေါက်နှင့် ထွက်ပေါက်မျှတစေ၊ မိတ်ဆွေကောင်းကိုစောင့်ပါလေ” ဟူသော အချက်လေးချက်နှင့် ကိုက်ညီအောင်
ကျင့်သုံးနိုင်သူကား ဆင်းရဲခြင်းကင်း၍၊ လူ့စည်းစိမ်ချမ်းသာဖြင့် တင့်တင့်တယ်တယ် နေနိုင်ပြီဟု မှတ်ရမည်ဖြစ်ပေ
သည်။ မြတ်စွာဘုရား ဟောကြားတော်မူသော ဤစကားတော်ကို “သမ္ပဒါ” ဟု ကမ္ပည်းထိုးကာ ကြီးပွားချမ်းသာ
လိုသူမှန်သမျှ လက်တွေ့ကျင့်သုံးလိုက်နာပြုကျင့်ရသော “ကြီးပွားရေးလမ်းညွှန်” ဟူ၍ သတ်မှတ်ထားကြပေသည်။